title: 2007/436/ЕО, ЕвратомРешение на Съвета от 7 юни 2007 година относно системата на собствените ресурси на Европейските общности

text:
               23.6.2007

               BG

               Официален вестник на Европейския съюз

               L 163/17

      РЕШЕНИЕ НА СЪВЕТА

   от 7 юни 2007 година
   относно системата на собствените ресурси на Европейските общности
   (2007/436/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 269 от него,
   като взе предвид Договора за създаване на Европейската общност за атомна енергия, и по-специално член 173 от него,
   като взе предвид предложението на Комисията,
   като взе предвид становището на Европейския парламент (1),
   като взе предвид становището на Сметната палата (2),
   като взе предвид становището на Европейския икономически и социален комитет (3),
   като има предвид, че:

               (1)

               На заседанието в Брюксел на 15 и 16 декември 2005 г. Европейският съвет заключи, inter alia, че споразуменията за собствени средства следва да се ръководят от общия принцип на справедливост. Тези споразумения следователно следва да гарантират, съгласно съответните заключения от заседанието на Европейския съвет от Фонтенбло през 1984 г., че никоя държава-членка няма да поддържа бюджетна тежест, която е прекомерна спрямо относителния ѝ просперитет. Следователно е уместно да се въведат разпоредби, обхващащи конкретни държави-членки.

               (2)

               Системата на собствените ресурси на Общностите трябва да осигурява подходящи ресурси за системното развитие на политиките на Общностите при условията на строга бюджетна дисциплина.

               (3)

               За целите на настоящото решение брутният национален доход (БНД) се определя като годишен БНД по пазарни цени, предоставени от Комисията при прилагане на Европейската система от интегрирани икономически сметки в Общността (наричана по-долу „ESA 95“) в съответствие с Регламент (ЕО) № 2223/96 на Съвета (4).

               (4)

               С оглед на преминаването от ESA 79 към ESA 95 за целите на бюджета и на собствените ресурси, и за да се поддържа непроменена сумата на финансовите средства, предоставени на разположение на Общностите, Комисията преизчисли, в съответствие с член 3, параграфи 1 и 2 от Решение 2000/597/ЕО, Евратом на Съвета от 29 септември 2000 г. относно системата на собствените ресурси на Европейските общности (5), тавана на собствените ресурси и тавана за бюджетни ангажименти, изразени с точност до два знака след десетичната запетая, въз основа на формулата в посочения член. Комисията съобщи новите тавани на Съвета и на Европейския парламент на 28 декември 2001 г. Таванът на собствените ресурси е определен на 1,24 % от общите БНД на държавите-членки по пазарни цени, а таванът от 1,31 % от общите БНД на държавите-членки е определен за бюджетни ангажименти. Европейският съвет от 15 и 16 декември 2005 г. заключи, че тези тавани следва да се поддържат на настоящите им нива.

               (5)

               За да се поддържа непроменена сумата на финансовите средства, предоставени на разположение на Европейските общности, е уместно да се адаптират тези тавани, изразени в проценти от БНД, в случай на изменения по ESA 95, които водят до значителна промяна в нивото на БНД.

               (6)

               След въвеждането в законодателството на Европейския съюз на споразуменията, сключени по време на Уругвайския кръг от многостранни търговски преговори, вече няма съществена разлика между земеделски и митнически задължения. Следователно е уместно да се премахне това разграничение в областта на общия бюджет на Европейския съюз.

               (7)

               В интерес на прозрачността и простотата Европейският съвет от 15 и 16 декември 2005 г. заключи, че унифицираната изискуема ставка по данъка върху добавената стойност (ДДС) следва да се установи на 0,30 %.

               (8)

               Европейският съвет от 15 и 16 декември 2005 г. заключи, че Австрия, Германия, Нидерландия и Швеция следва да се ползват от намалени изискуеми ставки на ДДС през периода 2007—2013 г. и че Нидерландия и Швеция би трябвало през същия период да ползват брутни намаления в годишните си вноски, базирани на БНД.

               (9)

               Европейският съвет от 15 и 16 декември 2005 г. заключи, че механизмът за корекция в полза на Обединеното кралство следва да се запази, заедно с намаленото финансиране от корекцията в полза на Германия, Австрия, Швеция и Нидерландия. След един встъпителен период от 2009 до 2011 г. обаче Обединеното кралство следва да участва цялостно във финансирането на разходите по разширяването, освен за преки земеделски плащания и за свързани с пазара разходи, както и за тази част от разходите за земеделско развитие, която произлиза от Европейския фонд за ориентиране и гарантиране на земеделието (ФЕОГА), секция „Гарантиране“. Изчисляването на корекцията в полза на Обединеното кралство следователно ще бъде коригирано чрез постепенно изключване на разходите, определени за държави-членки, присъединили се към ЕС след 30 април 2004 г., освен споменатите по-горе разходи за развитие на селското стопанство и на селските райони. Допълнителната вноска на Обединеното кралство в резултат от намалението на разпределените разходи следва да не надвишава 10,5 млрд. EUR по цени от 2004 г. през периода 2007—2013 г. В случай на по-нататъшно разширяване преди 2013 г., с изключение на присъединяването на България и Румъния, сумата следва съответно да се коригира.

               (10)

               Европейският съвет от 15 и 16 декември 2005 г. заключи, че разпоредбите на член 4, буква е), втори параграф от Решение 2000/597/ЕО, Евратом относно изключването на годишните разходи преди присъединяването в присъединяващите се страни от изчисляването на корекцията, разрешена на Обединеното кралство, спират да се прилагат в края на 2013 г.

               (11)

               Европейският съвет от 15 и 16 декември 2005 г. покани Комисията да предприеме пълен широкообхватен преглед, обхващащ всички аспекти на разходите на ЕС, включително Общата селскостопанска политика (ОСП), както и ресурсите, включително отстъпката за Обединеното кралство, и да докладва през 2008—2009 г.

               (12)

               Следва да бъдат предвидени разпоредби за покриване на преминаването от системата, въведена с Решение 2000/597/ЕО, Евратом, към тази, въведена с настоящото решение.

               (13)

               Европейският съвет от 15 и 16 декември 2005 г. заключи, че настоящото решение следва да влезе в сила на 1 януари 2007 г.,

         ОПРЕДЕЛИ НАСТОЯЩИТЕ РАЗПОРЕДБИ, КОИТО ПРЕПОРЪЧВА ДА БЪДАТ ПРИЕТИ ОТ ДЪРЖАВИТЕ-ЧЛЕНКИ:
   Член 1
   Европейските общности разпределят собствените ресурси в съответствие с разпоредбите, предвидени в следващите членове, за да се осигури финансирането на общия бюджет на Европейския съюз в съответствие с член 269 от Договора за създаване на Европейската общност (наричан по-долу „Договор за ЕО“) и член 173 от Договора за създаване на Европейската общност за атомна енергия (наричан по-долу „Договор за Евратом“).
   Общият бюджет на Европейския съюз, без да се засягат други приходи, се финансира изцяло от собствените ресурси на Общностите.
   Член 2
   1.   Приходите, получени от изброеното по-долу, представляват собствени ресурси, влизащи в общия бюджет на Европейския съюз:

               а)

               налози, премии, допълнителни или компенсационни суми, допълнителни суми или фактори, митата по Общата митническа тарифа и други задължения, установени или които ще бъдат установени от институциите на Общностите по отношение на търговията със страни, които не са членки на ЕС, мита върху продукти по Договора за създаване на европейската общност за въглища и стомана, както и приноси и други задължения, предвидени в рамките на общата организация на пазарите на захар;

               б)

               без да се нарушава параграф 4, втора алинея, прилагането на унифицирана ставка, валидна за всички държави-членки, към хармонизираните бази за изчисляване на ДДС, определени според правилата на Общността. Базата за изчисляване, която ще бъде взета предвид за тази цел, не следва да надвишава 50 % от БНД на всяка държава-членка, както е определено в параграф 7;

               в)

               без да се нарушава параграф 5, втора алинея, прилагането на унифицирана ставка – която ще бъде определи съгласно бюджетната процедура в светлината на общата сума на всички други приходи – към сумата на БНД на всички държави-членки.

         2.   Приходите, получени от всякакви нови налози, въведени в рамките на обща политика, в съответствие с Договора за ЕО или Договора за Евратом, при условие, че е спазена процедурата, предвидена в член 269 на Договора за ЕО или в член 173 от Договора за Евратом, също представляват собствени ресурси, влизащи в общия бюджет на Европейския съюз.
   3.   Държавите-членки задържат като разходи по събирането 25 % от сумите, посочени в параграф 1, буква а).
   4.   Унифицираната ставка, посочена в параграф 1, буква б), се определя на 0,30 %.
   Само за периода 2007—2013 г. изискуемата ставка на ресурса по ДДС за Австрия се определя на 0,225 %, за Германия – на 0,15 %, а за Нидерландия и Швеция – на 0,10 %.
   5.   Унифицираната ставка, посочена в параграф 1, буква в), се прилага за БНД на всяка държава-членка.
   Само за периода 2007—2013 г. Нидерландия се ползва от брутно намаление в годишната си вноска от БНД от 605 милиона EUR, а Швеция – от брутно намаление в годишната си вноска от БНД от 150 милиона EUR по цени от 2004 г. Тези суми се коригират спрямо текущите цени чрез прилагане на най-скорошния еуро дефлатор на БНП за ЕС, както е посочено от Комисията, който е наличен след съставянето на предварителния проектобюджет. Тези брутни намаления се отпускат след изчисляването на корекцията в полза на Обединеното кралство и нейното финансиране, посочено в членове 4 и 5 от настоящото решение, и нямат въздействие върху него.
   6.   Ако в началото на финансовата година бюджетът не е приет, съществуващите ставки по ДДС и БНД остават приложими до влизане в сила на новите ставки.
   7.   За целите на настоящото решение БНД означава БНД за годината по пазарни цени, предоставени от Комисията при прилагането на ESA 95 в съответствие с Регламент (ЕО) № 2223/96.
   В случай че измененията в ESA 95 водят до значителни промени в БНД, както е предоставен от Комисията, Съветът, с единодушно съгласие по предложение на Комисията и след консултации с Европейския парламент, решава дали тези изменения следва да се прилагат за целите на настоящото решение.
   Член 3
   1.   Общата сума на собствените ресурси, предназначени за Общностите за покриване на годишните предоставени бюджетни средства, не следва да превишава 1,24 % от общата сума на БНД на държавите-членки.
   2.   Общата годишна сума на бюджетните ангажименти, внесена в общия бюджет на Европейския съюз, не следва да надвишава 1,31 % от общата сума на БНД на държавите-членки.
   Поддържа се системно съотношение между бюджетните ангажименти и предоставените бюджетни средства, за да се гарантира тяхната съвместимост и да се даде възможност за спазване на тавана в съответствие с параграф 1 през следващите години.
   3.   В случай на изменения на ESA 95, които водят до значителни промени в БНД, приложими за целите на настоящото решение, таваните за плащания и за ангажименти, определени в параграфи 1 и 2, се преизчисляват от Комисията на базата на следната формула:

   където t е последната пълна година, за която има налични данни съгласно Регламент (ЕО, Евратом) № 1287/2003 на Съвета от 15 юли 2003 г. за хармонизиране на брутния национален доход по пазарни цени (Регламент за БНД) (6).
   Член 4
   1.   На Обединеното кралство се дава корекция по отношение на бюджетните дисбаланси.
   Тази корекция се установява чрез:

               а)

               изчисляване на разликата през предходната финансова година между:

                           —

                           процентния дял на Обединеното кралство в сумата на базите за изчисление на ДДС без таван, и

                           —

                           процентния дял на Обединеното кралство в общите разпределени разходи;

               б)

               умножаване на така получената разлика по общите разпределени разходи;

               в)

               умножаване на резултата от буква б) по 0,66;

               г)

               изваждане от резултата от буква в) на резултатите, възникнали за Обединеното кралство от преминаването към ДДС с таван и плащанията, посочени в член 2, параграф 1, буква в), а именно разликата между:

                           —

                           това, което Обединеното кралство би трябвало да плати за сумите, финансирани от ресурсите, посочени в член 2, параграф 1, букви б) и в), ако е била приложена унифицираната ставка към базите на ДДС без таван, и

                           —

                           плащанията от страна на Обединеното кралство в съответствие с член 2, параграф 1, букви б) и в);

               д)

               изваждане от резултата по буква г) на нетния прираст на Обединеното кралство, получен в резултат на увеличаването на процента на ресурсите, посочени в член 2, параграф 1, буква а), задържани от държавите-членки за покриване на разходите по събирането и сродните разходи;

               е)

               изчисляване, при всяко разширяване на ЕС, на корекция на резултата по буква д), за да се намали компенсацията, с което да се осигури, че разходите, които не са намалени преди разширяването, остават такива след разширяването. Тази корекция ще се прави чрез намаляване на общите разпределени разходи със сума, равна на годишните разходи преди присъединяването в присъединяващите се страни. Всички така изчислени суми ще бъдат пренесени в следващите години и ще се коригират годишно чрез прилагането на най-скорошния наличен еуро дефлатор на БНП за ЕС, предоставен от Комисията. Настоящата буква престава да се прилага от датата на корекцията, която ще се бюджетира за първи път през 2014 г.;

               ж)

               коригиране на изчислението чрез намаляване на общите разпределени разходи с общите разпределени разходи в държавите-членки, които са се присъединили към ЕС след 30 април 2004 г., с изключение на директните земеделски плащания и свързаните с пазара разходи, както и тази част от разходите за развитие на селските райони, която произлиза от ФЕОГА, секция „Гарантиране“.

         Това намаление ще бъде включено постепенно, съобразно таблицата по-долу.

               Корекция за Обединеното кралство, която ще се бюджетира за първи път през година

               Процент на разходите, свързани с разширяването (определени по-горе), които ще бъдат изключени от изчисляването на корекцията в полза на Обединеното кралство

               2009

               20

               2010

               70

               2011

               100

         2.   През периода 2007—2013 г. допълнителната вноска на Обединеното кралство в резултат на намалението на разпределените разходи, посочени в параграф 1, буква ж) по-горе, не следва да превишава 10,5 милиарда EUR по цени от 2004 г. Всяка година службите на Комисията проверяват дали натрупаната корекция превишава тази сума. За целите на това изчисление сумите по текущите цени се преобразуват по цени от 2004 г. чрез прилагане на последния наличен еуро дефлатор на БНП за ЕС, предоставен от Комисията. Ако таванът от 10,5 милиарда EUR е надвишен, вноската на Обединеното кралство съответно се намалява.
   В случай на по-нататъшно разширяване преди 2013 г. таванът от 10,5 милиарда EUR се коригира съответно възходящо.
   Член 5
   1.   Разходът за корекцията се поема от другите държави-членки в съответствие със следния ред:

               а)

               разпределението на разхода се изчислява първо по отношение на дела на всяка държава-членка в плащанията, посочени в член 2, параграф 1, буква в), с изключение на Обединеното кралство и без да се вземат под внимание брутните намаления в базираните на БНД вноски на Нидерландия и Швеция, посочени в член 2, параграф 5;

               б)

               след това същото се коригира по такъв начин, че да ограничи дела на Австрия, Германия, Нидерландия и Швеция във финансирането до една четвърт от техния нормален дял, получен в резултат на това изчисление.

         2.   Корекцията се дава на Обединеното кралство посредством намаление на плащанията му, произтичащи от прилагането на член 2, параграф 1, буква в). Разходите, поети от другите държави-членки, се добавят към плащанията им, произтичащи от прилагането за всяка държава-членка на член 2, параграф 1, буква в).
   3.   Комисията извършва изчисленията, необходими за прилагането на член 2, параграф 5, член 4 и настоящия член.
   4.   Ако в началото на финансовата година бюджетът не е приет, корекцията, разрешена на Обединеното кралство, и разходите, поемани от другите държави-членки, остават приложими, както са предвидени в последния окончателно приет бюджет.
   Член 6
   Приходите, посочени в член 2, се използват без разлика за финансиране на всички разходи, предвидени в общия бюджет на Европейския съюз.
   Член 7
   Всеки излишък на приходите на Общностите, превишаващ общите действителни разходи през финансовата година, се пренася за следващата финансова година.
   Член 8
   1.   Собствените ресурси на Общностите, посочени в член 2, параграф 1, буква а), се събират от държавите-членки в съответствие с националните разпоредби, наложени със закон, регламент или административен акт, които следва, когато е подходящо, да се адаптират, за да отговорят на изискванията на правилата на Общността.
   Комисията проучва на редовни интервали националните разпоредби, съобщени ѝ от държавите-членки, изпраща на държавите-членки корекциите, които тя счита за необходими, за да осигури съобразяването им с правилата на Общността, и докладва на бюджетния орган.
   Държавите-членки предоставят на разположение на Комисията ресурсите, предвидени в член 2, параграф 1, букви а), б) и в).
   2.   Съветът, в съответствие с процедурата, предвидена в член 279, параграф 2, от Договора за ЕО и член 183 от Договора за Евратом, приема необходимите разпоредби за прилагане на настоящото решение и за предоставяне на възможност за контрол на събирането, предоставянето на Комисията и плащането на прихода, посочен в членове 2 и 5.
   Член 9
   В рамките на пълния широкообхватен преглед, обхващащ всички аспекти на разходите на ЕС, включително ОСП, както и ресурсите, включително отстъпката за Обединеното кралство, по който ще докладва през 2008—2009 г., Комисията предприема общ преглед на системата за собствени ресурси.
   Член 10
   1.   При спазване на параграф 2 Решение 2000/597/ЕО, Евратом се отменя, считано от 1 януари 2007 г. Позоваванията на Решение 70/243/ЕОВС, ЕИО, Евратом на Съвета от 21 април 1970 г. за замяна на финансовите вноски от държавите-членки със собствените ресурси на Общностите (7), на Решение 85/257/ЕИО, Евратом на Съвета от 7 май 1985 г. относно системата на собствените ресурси на Общностите (8), на Решение 88/376/ЕИО, Евратом на Съвета от 24 юни 1988 г. относно системата на собствените ресурси на Общностите (9), на Решение 94/728/ЕО, Евратом на Съвета от 31 октомври 1994 г. относно системата на собствените ресурси на Европейските общности (10) или на Решение 2000/597/ЕО, Евратом се тълкуват като позовавания на настоящото решение.
   2.   Членове 2, 4 и 5 от решения 88/376/ЕИО, Евратом, 94/728/ЕО, Евратом и 2000/597/ЕО, Евратом продължават да се прилагат за изчисляване и корекция на приходите, натрупвани от прилагането на унифицирана ставка, валидна за всички държави-членки за базата на ДДС, определена по унифициран начин и ограничена между 50 % и 55 % от БНП или БНД на всяка държава-членка в зависимост от съответната година, и на изчисляване на корекцията на бюджетните дисбаланси, разрешени на Обединеното кралство за периода от 1988 до 2006 г.
   3.   Държавите-членки продължават да задържат като разходи за събирането 10 % от сумите, посочени в член 2, параграф 1, буква а), които е трябвало да бъдат предоставени от държавите-членки преди 28 февруари 2001 г. в съответствие с приложимите правила на Общността.
   Член 11
   Генералният секретар на Съвета нотифицира държавите-членки за настоящото решение.
   Държавите-членки нотифицират генералния секретар на Съвета незабавно за приключването на процедурите за приемане на настоящото решение съгласно техните съответни конституционни изисквания.
   Настоящото решение влиза в сила на първия ден от месеца след получаването на последната от нотификациите, посочени във втора алинея.
   Настоящото решение поражда действие от 1 януари 2007 година.
   Член 12
   Настоящото решение се публикува в Официален вестник на Европейския съюз.

      Съставено в Люксембург на 7 юни 2007 година.

            За Съвета

            Председател

         M. GLOS

      (1)  Становище от 4 юли 2006 г. (все още непубликувано в Официален вестник).

      (2)  OВ С 203, 25.8.2006 г., стр. 50.

      (3)  ОВ C 309, 16.12.2006 г., стр. 103.

      (4)  ОВ L 310, 30.11.1996 г., стр. 1. Регламент, последно изменен с Регламент (ЕО) № 1267/2003 на Европейския парламент и на Съвета (ОВ L 180, 18.7.2003 г., стр. 1).

      (5)  ОВ L 253, 7.10.2000 г., стр. 42.

      (6)  ОВ L 181, 19.7.2003 г., стр. 1.

      (7)  ОВ L 94, 28.4.1970 г., стр. 19.

      (8)  ОВ L 128, 14.5.1985 г., стр. 15.

      (9)  ОВ L 185, 15.7.1988 г., стр. 24.

      (10)  ОВ L 293, 12.11.1994 г., стр. 9.


title: Решение на Съвета от 27 юни 2006 година за коригиране на надбавките, предвидени в Решение 2003/479/ЕО относно правилата, приложими за националните експерти и военния персонал, командировани в генералния секретариат на Съвета

text:
               01/ 08

               BG

               Официален вестник на Европейския съюз

               390

         32006D0471

               L 187/32

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 27 юни 2006 година
   за коригиране на надбавките, предвидени в Решение 2003/479/ЕО относно правилата, приложими за националните експерти и военния персонал, командировани в генералния секретариат на Съвета
   (2006/471/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 от него,
   като взе предвид Договора за създаване на Европейската общност, и по-специално член 207, параграф 2 от него,
   като взе предвид Решение 2003/479/ЕО на Съвета (1), и по-специално член 15 от него;
   като има предвид, че:

               (1)

               Член 15, параграф 7 от Решение 2003/479/ЕО предвижда, че дневните и месечните надбавки, полагащи се на националните експерти и военния персонал, командирован в генералния секретариат на Съвета, се коригират всяка година без обратно действие въз основа на адаптирането на основните заплати на длъжностните лица на Общността в Брюксел и Люксембург.

               (2)

               Последното коригиране на тези надбавки бе предвидено в Решение 2005/442/ЕО и влезе в сила на 1 юни 2005 г.

               (3)

               Посредством Регламент (ЕО, Евратом) № 2104/2005 от 20 декември 2005 г. за коригиране от 1 юли 2005 г. на възнагражденията и пенсиите на длъжностните лица и другите служители на Европейските общности и на приложимите към тях коефициенти за коригиране (2) Съветът прие корекция от 2,2 % към възнагражденията и пенсиите на длъжностните лица на Общността,

         РЕШИ:
   Член 1
   1.   В член 15, параграф 1 от Решение 2003/479/ЕО сумите 28,16 EUR и 112,61 EUR се заменят съответно със сумите 28,78 EUR и 115,09 EUR.
   2.   В член 15, параграф 2 таблицата се заменя със следната таблица:

                  „Разстояние между местоназначение и място на командироване (в km)

                  Сума в EUR

                  0—150

                  0

                  > 150

                  73,98

                  > 300

                  131,52

                  > 500

                  213,73

                  > 800

                  345,26

                  > 1 300

                  542,55

                  > 2 000

                  649,43“

   3.   В член 15, параграф 4 сумата 28,16 EUR се заменя със сумата 28,78 EUR.
   Член 2
   Настоящото решение влиза в сила на първия ден от месеца, следващ приемането му.

      Съставено в Люксембург на 27 юни 2006 година.

            За Съвета

            Председател

         J. PRÖLL

      (1)  ОВ L 160, 28.6.2003 г., стр. 72. Решение, последно изменено с Решение 2005/442/ЕО (ОВ L 153, 16.6.2005 г., стр. 32).

      (2)  ОВ L 337, 22.12.2005 г., стр. 7.


title: Решение (ОВППС) 2017/380 на Съвета от 3 март 2017 година за удължаване на мандата на специалния представител на Европейския съюз за близкоизточния мирен процес

text:
               4.3.2017

               BG

               Официален вестник на Европейския съюз

               L 58/29

         РЕШЕНИЕ (ОВППС) 2017/380 НА СЪВЕТА
   от 3 март 2017 година
   за удължаване на мандата на специалния представител на Европейския съюз за близкоизточния мирен процес
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 април 2015 г. Съветът прие Решение (ОВППС) 2015/599 (1) за назначаване на г-н Fernando GENTILINI за специален представител на Европейския съюз (СПЕС) за близкоизточния мирен процес. Мандатът на СПЕС изтича на 28 февруари 2017 г.

               (2)

               Мандатът на СПЕС следва да бъде удължен с още 16 месеца.

               (3)

               СПЕС ще изпълнява мандата си в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Fernando GENTILINI като СПЕС за близкоизточния мирен процес се удължава до 30 юни 2018 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   1.   Мандатът на СПЕС се основава на целите на политиката на Съюза по отношение на близкоизточния мирен процес.
   2.   Общата цел е всеобщ мир, който следва да бъде постигнат на основата на „двудържавно“ решение, при което Израел и демократична, териториално свързана, жизнеспособна, мирна и суверенна палестинска държава съществуват съвместно със сигурни и признати граници и поддържат нормални отношения със съседите си в съответствие с резолюции 242(1967) и 338(1973) на Съвета за сигурност на Организацията на обединените нации (ООН) и като вземат предвид други относими резолюции, включително 2334(2016), с принципите от Мадрид, включително „земя за мир“, с пътната карта, с постигнатите досега споразумения между страните, с арабската инициатива за мир и с препоръките на Четворката за близкоизточния мирен процес („Четворката“) от 1 юли 2016 г. В контекста на многопластовите израело-арабски отношения регионалното измерение представлява основен елемент за всеобщия мир.
   3.   В процеса на постигане на тази цел като политически приоритети следва да се разглеждат запазването на „двудържавното“ решение, както и подновяването на мирния процес и подкрепата за него. Ясните параметри, с които да се определи основата за преговорите, са ключовият елемент за успешен изход, като Съюзът изложи позицията си по отношение на тези параметри в заключенията на Съвета от декември 2009 г., декември 2010 г. и юли 2014 г., и ще продължи да я утвърждава активно.
   4.   Съюзът е решен да работи със страните и с партньорите от международната общност, включително чрез участие в Четворката, и активно да подпомага предприемането на подходящи международни инициативи за създаването на нова динамика в преговорите.
   Член 3
   Мандат
   1.   За постигане на целите на политиката мандатът на СПЕС включва:

               а)

               осигуряване на активно и ефикасно съдействие от страна на Съюза за действия и инициативи, водещи до окончателно уреждане на израело-палестинския конфликт, въз основа на „двудържавно“ решение и в съответствие с приетите от Съюза параметри и с относимите резолюции на Съвета за сигурност на ООН, включително 2334(2016), и представяне на предложения за действия на ЕС в това отношение;

               б)

               улесняване и поддържане на тесни връзки с всички участници в мирния процес, съответните политически фактори, другите държави от региона, членовете на Четворката и други заинтересовани държави, както и с ООН и други заинтересовани международни организации, като Лигата на арабските държави, за да работи съвместно с тях за засилване на мирния процес;

               в)

               необходимата работа за насърчаване и подпомагане на евентуална нова рамка за преговори при консултации с всички основни участници и държавите членки, по-специално посредством работа по постигането на целите на съвместната декларация, приета от участниците в конференцията, състояла се в Париж на 15 януари 2017 г. (2);

               г)

               активна подкрепа и принос за мирните преговори между страните, включително чрез представяне на предложения от името на Съюза и в съответствие с консолидираната дългосрочна политика на Съюза в рамките на тези преговори;

               д)

               осигуряване на постоянно присъствие на Съюза в съответните международни форуми;

               е)

               съдействие за управлението и предотвратяването на кризи, включително по отношение на Газа;

               ж)

               съдействие, когато има искане за това, за прилагане на постигнатите между страните международни споразумения и предприемане на дипломатически действия в случай на нарушение на условията на посочените споразумения;

               з)

               подпомагане на политическите усилия за извършване на съществена промяна, водеща до устойчиво решение за ивицата Газа, която представлява неразделна част от бъдещата палестинска държава и следва да бъде разгледана в рамките на преговорите;

               и)

               отделяне на специално внимание на факторите, влияещи върху регионалните измерения на мирния процес, на ангажимента с арабските партньори и на осъществяването на арабската инициатива за мир;

               й)

               поддържане на конструктивни връзки със страните, подписали споразуменията в рамките на мирния процес, за да се насърчава съответствието с основните демократични принципи, в това число зачитането на международното хуманитарно право, правата на човека и принципите на правовата държава;

               к)

               представяне на предложения за участие на Съюза в мирния процес и за най-успешния начин за осъществяване на инициативите на Съюза и за продължаване на полаганите понастоящем от Съюза усилия във връзка с мирния процес, например съдействие на Съюза за палестинските реформи, включително политическите аспекти на съответните проекти на Съюза за развитие;

               л)

               приобщаване на страните към идеята да се въздържат от едностранни действия, застрашаващи осъществимостта на „двудържавното“ решение, по-специално в Йерусалим и в зона С от окупирания Западен бряг;

               м)

               редовно докладване, като пратеник към Четворката, за напредъка и развитието на преговорите, както и за дейностите на Четворката, и съдействие за подготовката на заседанията на пратениците към Четворката въз основа на позициите на Съюза и чрез координация с другите членове на Четворката;

               н)

               принос за изпълнението на политиката на Съюза в областта на правата на човека в сътрудничество със СПЕС за правата на човека, включително насоките на Съюза относно правата на човека, и по-специално насоките на Съюза относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, както и на политиката на Съюза във връзка с Резолюция 1325(2000) на Съвета за сигурност на ООН относно жените, мира и сигурността, включително чрез наблюдение и доклади във връзка с развитието на събитията в тази област, и изготвяне на препоръки;

               о)

               принос за по-добро разбиране на ролята на Съюза сред лидерите, влияещи на общественото мнение в региона.

         2.   СПЕС оказва подкрепа на работата на ВП, като поддържа обща осведоменост за всички дейности на Съюза в региона, свързани с близкоизточния мирен процес.
   Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на мандата, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и със съответните ѝ отдели.
   4.   СПЕС работи, като поддържа тясна координация с представителството на Съюза в Йерусалим, делегацията на Съюза в Тел Авив, както и с всички останали делегации на Съюза в региона, които имат отношение към въпроса.
   5.   СПЕС е базиран основно в региона, като същевременно осигурява редовно присъствие в централата на ЕСВД.
   Член 5
   Финансиране
   1.   Референтната сума, предназначена за покриване на разходите, свързани с мандата на СПЕС, за периода 1 март 2017 г. — 30 юни 2018 г. e 1 825 000 EUR.
   2.   Управлението на разходите се извършва в съответствие с процедурите и правилата, приложими за общия бюджет на Съюза.
   3.   Управлението на разходите се урежда с договор между СПЕС и Комисията. За всички направени разходи СПЕС се отчита на Комисията.
   Член 6
   Формиране и състав на екипа
   1.   В рамките на мандата на СПЕС и на съответните предоставени финансови средства СПЕС отговаря за сформирането на екип. Екипът включва експерти по конкретни политически въпроси в зависимост от изискванията на мандата. СПЕС своевременно информира Съвета и Комисията за състава на екипа.
   2.   Държавите членки, институциите на Съюза и ЕСВД могат да предлагат командироване на служители, които да работят със СПЕС. Възнаграждението на такива командировани служители се поема съответно от изпращащата държава членка, от изпращащата институция на Съюза или от ЕСВД. Експертите, командировани от държавите членки в институциите на Съюза или в ЕСВД, също могат да бъдат командировани да работят със СПЕС. Членовете на договорно наетия международен персонал трябва да са граждани на държава членка.
   3.   Всички командировани членове на персонала остават под административното ръководство съответно на изпращащата държава членка, на изпращащата институция на Съюза или на ЕСВД, като изпълняват задълженията си и действат в интерес на мандата на СПЕС.
   4.   Персоналът на СПЕС се разполага в същите помещения като съответните отдели на ЕСВД или делегациите на Съюза, така че да се гарантират съгласуваността и последователността на дейностите им.
   Член 7
   Привилегии и имунитети на СПЕС и персонала на СПЕС
   Привилегиите, имунитетът и другите гаранции, необходими за изпълнението и безпрепятственото провеждане на мисията на СПЕС и на членовете на персонала към него, се договарят с приемащите държави, в зависимост от случая. Държавите членки и ЕСВД оказват цялото необходимо съдействие за тази цел.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2013/488/ЕС на Съвета (3).
   Член 9
   Достъп до информация и логистична подкрепа
   1.   Държавите членки, Комисията, ЕСВД и Генералният секретариат на Съвета осигуряват достъп на СПЕС до всякаква информация от значение за него.
   2.   Делегациите на Съюза в региона и/или държавите членки, в зависимост от случая, осигуряват логистичната подкрепа в региона.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразно мандата на СПЕС и въз основа на обстановката, свързана със сигурността в района, за който отговаря, за сигурността на целия персонал под неговото пряко ръководство, по-специално:

               а)

               изготвя конкретен план за сигурност въз основа на насоките от ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, включително план за действие при извънредни обстоятелства и план за евакуация;

               б)

               гарантира, че целият персонал, разположен извън границите на Съюза, е застрахован за висок риск съобразно условията в района, за който отговаря;

               в)

               гарантира, че всички членове на екипа на СПЕС, които предстои да бъдат разположени извън границите на Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, съобразно степента на риска, определена за този район от ЕСВД;

               г)

               гарантира, че са изпълнени всички одобрени препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади за изпълнението на тези препоръки, както и за други свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни устни и писмени доклади на ВП и ЕСВД. СПЕС докладва редовно на КПС в допълнение към минималните изисквания относно докладването и определянето на целите, предвидени в Насоките във връзка с назначението, мандата и финансирането на специалните представители на Съюза. При необходимост СПЕС докладва и на работните групи на Съвета. Редовните доклади се разпространяват по мрежата COREU. СПЕС може да представя доклади на Съвета по външни работи. В съответствие с член 36 от Договора СПЕС може да участва при информирането на Европейския парламент.
   Член 12
   Координация
   1.   СПЕС допринася за единството, съгласуваността и ефективността на действията на Съюза и спомага да се гарантира за съгласуваното използване на всички инструменти на Съюза и действия на държавите членки с оглед постигането на политическите цели на Съюза. Действията на СПЕС се съгласуват с действията на Комисията. СПЕС провежда редовни брифинги за делегациите на Съюза и представителствата на държавите членки в Тел Авив и Йерусалим.
   2.   На място се поддържат тесни връзки с имащите отношение ръководители на представителствата на държавите членки, ръководители на делегациите на Съюза и на мисиите по линия на ОПСО. Те полагат всички усилия, за да съдействат на СПЕС при изпълнението на мандата му. В тясно сътрудничество с ръководителя на делегацията на Съюза в Тел Авив и представителството на Съюза в Йерусалим СПЕС осигурява политически насоки на местно равнище на ръководителите на Полицейската мисия на Европейския съюз за палестинските територии (EUPOL COPPS) и на Мисията на Европейския съюз за подпомагане на контролно-пропускателен пункт Рафа (EU BAM Rafah). На място СПЕС поддържа връзки и с други международни и регионални участници.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До 30 септември 2017 г. СПЕС представя на Съвета, ВП и Комисията доклад за напредъка, а до 31 март 2018 г. — цялостен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.
   То се прилага от 1 март 2017 г.

      Съставено в Брюксел на 3 март 2017 година.

            За Съвета

            Председател

         M. FARRUGIA

      (1)  Решение (ОВППС) 2015/599 на Съвета от 15 април 2015 г. за назначаване на специален представител на Европейския съюз за близкоизточния мирен процес (ОВ L 99, 16.4.2015 г., стр. 29).

      (2)  Една държава членка (Обединеното кралство) присъства само като наблюдател и не подписа приетата на конференцията съвместна декларация.

      (3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).


title: Решение (ЕС) 2016/1494 на Европейския парламент от 28 април 2016 година относно приключването на сметките на Центъра за преводи за органите на Европейския съюз за финансовата 2014 година

text:
               14.9.2016

               BG

               Официален вестник на Европейския съюз

               L 246/185

         РЕШЕНИЕ (ЕС) 2016/1494 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на Центъра за преводи за органите на Европейския съюз за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Центъра за преводи за органите на Европейския съюз за финансовата 2014 година,

               —

               като взе предвид доклада на Сметната палата относно годишните отчети на Центъра за преводи за органите на Европейския съюз за финансовата 2014 година, придружен от отговорите на Центъра (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Центъра във връзка с изпълнението на бюджета за финансовата 2014 година (05584/2016 – C8-0068/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 2965/94 на Съвета от 28 ноември 1994 г. относно създаване на Център за преводи за органите на Европейския съюз (4), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 от и приложение V към своя правилник,

               —

               като взе предвид доклада на комисията по бюджетен контрол (А8-0084/2016),

               1.

               Констатира, че окончателните годишни отчети на Центъра за преводи за органите на Европейския съюз са приложени към доклада на Сметната палата;

               2.

               Одобрява приключването на сметките на Центъра за преводи за органите на Европейския съюз за финансовата 2014 година;

               3.

               Възлага на своя председател да предаде настоящото решение на директора на Центъра за преводи за органите на Европейския съюз, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 33.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 314, 7.12.1994 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: 2011/757/ЕС: Решение на Европейския парламент от 25 октомври 2011 година относно приключването на сметките на Европейския полицейски колеж за финансовата 2009 година

text:
               26.11.2011

               BG

               Официален вестник на Европейския съюз

               L 313/25

         РЕШЕНИЕ НА ЕВРОПЕЙСКИЯ ПАРЛАМЕНТ
   от 25 октомври 2011 година
   относно приключването на сметките на Европейския полицейски колеж за финансовата 2009 година
   (2011/757/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейския полицейски колеж за финансовата 2009 година,
   като взе предвид доклада на Сметната палата относно годишните отчети на Европейския полицейски колеж за финансовата 2009 година, придружен от отговорите на Колежа (1),
   като взе предвид препоръката на Съвета от 15 февруари 2011 г. (05892/2011 – C7-0052/2011),
   като взе предвид решението си от 10 май 2011 г. (2) за отсрочване на решението за освобождаване от отговорност за финансовата 2009 г., както и отговорите на директора на Европейския полицейски колеж,
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (ЕПК) (4), и по-специално член 16 от него,
   като взе предвид Регламент (ЕО, Евратом) № 2343/2002 (5) на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности, и по-специално член 94 от него,
   като взе предвид Решение C(2011) 4680 на Комисията от 30 юни 2011 г. за даване на съгласие за поисканата от Европейския полицейски колеж дерогация от Регламент (ЕО, Евратом) № 2343/2002,
   като взе предвид доклада на Европейския полицейски колеж от 12 юли 2010 г. относно възстановяването на лични разходи (10/0257/KA),
   като взе предвид външния одит, поръчан от Европейския полицейски колеж (Договор с реф. № CEPOL/2010/001), във връзка с възстановяването на лични разходи,
   като взе предвид окончателния доклад за петгодишната външна оценка на Европейския полицейски колеж (Договор с реф. № CEPOL/CT/2010/002),
   като взе предвид годишния доклад за дейността за 2009 г. на Генерална дирекция „Правосъдие, свобода и сигурност“,
   като взе предвид четвъртия доклад за напредъка на Европейския полицейски колеж във връзка с изпълнението на неговия многогодишен план за действие (МПД) за периода 2010—2014 г.,
   като взе предвид доклада на Сметната палата относно изпълнението на МПД на Европейския полицейски колеж за периода 2010—2014 г.,
   като взе предвид бележката на службата за вътрешен одит от 4 юли 2011 г. (реф. номер Ares (2011) 722479) относно третия доклад за напредъка по изпълнението на МПД на Европейския полицейски колеж за периода 2010—2014 г.,
   като взе предвид доклада на Европейския полицейски колеж и приложенията към него във връзка с изпълнението на резолюцията на Европейския парламент относно „Освобождаване от отговорност за 2009 г.: Европейски полицейски колеж”,
   като взе предвид доклада на Европейския полицейски колеж и приложението към него относно прилагането на неговото ръководство за обществените поръчки през периода от 1 юли 2010 г. до 1 юли 2011 г.,
   като взе предвид член 77 и приложение VI към своя правилник,
   като взе предвид втория доклад на комисията по бюджетен контрол (A7-0330/2011),

               1.

               Одобрява приключването на сметките на Европейския полицейски колеж за финансовата 2009 година;

               2.

               Възлага на своя председател да предаде настоящото решение на директора на Европейския полицейски колеж, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 137.

      (2)  ОВ L 250, 27.9.2011 г., стp. 260.

      (3)  ОВ L 248, 16.9.2002 г., стp. 1.

      (4)  ОВ L 256, 1.10.2005 г., стp. 63.

      (5)  ОВ L 357, 31.12.2002 г., стp. 72.


title: Решение 2012/123/ОВППС на Съвета от 27 февруари 2012 година за изменение на Решение 2011/523/ЕС за частично спиране на прилагането на Споразумението за сътрудничество между Европейската икономическа общност и Сирийската арабска република

text:
               28.2.2012

               BG

               Официален вестник на Европейския съюз

               L 54/18

         РЕШЕНИЕ 2012/123/ОВППС НА СЪВЕТА
   от 27 февруари 2012 година
   за изменение на Решение 2011/523/ЕС за частично спиране на прилагането на Споразумението за сътрудничество между Европейската икономическа общност и Сирийската арабска република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 18 януари 1977 г. Европейската икономическа общност и Сирийската арабска република сключиха Споразумение за сътрудничество (1) („Споразумението за сътрудничество“), за да насърчат цялостното сътрудничество с цел да укрепят взаимоотношенията си.

               (2)

               На 2 септември 2011 г. Съветът прие Решение 2011/523/ЕС (2), с което частично се спира прилагането на Споразумението за сътрудничество, докато сирийските власти поставят край на систематичното нарушаване на човешките права и докато отново може да се счита, че спазват общото международно право и принципите, съставляващи основата на Споразумението за сътрудничество.

               (3)

               Оттогава и предвид на допълнителното влошаване на обстановката в Сирия Съюзът прие допълнителни ограничителни мерки срещу сирийския режим (3).

               (4)

               Във връзка с това частичното спиране на прилагането на Споразумението за сътрудничество следва да продължи. В съответствие с подхода, установен в Решение 2011/523/ЕС, спирането следва да бъде насочено към сирийските власти, а не към народа на Сирия, и следва съответно да бъде ограничено. Тъй като златото, ценните метали и диамантите са стоки, търговията с които облагодетелства особено сирийския режим, който чрез нея поддържа своята репресивна политика, спирането следва да бъде разширено, за да се прилага също и относно търговията с тези материали,

         ПРИЕ НАСТОЯЩОТО РЕШЕНИЕ:
   Член 1
   Мерките, изброени в приложението към настоящото решение, се добавят в приложението към Решение 2011/523/ЕС.
   Член 2
   Сирийската арабска република се уведомява за настоящото решение.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 27 февруари 2012 година.

            За Съвета

            Председател

         C. ASHTON

      (1)  ОВ L 269, 27.9.1978 г., стр. 2.

      (2)  ОВ L 228, 3.9.2011 г., стр. 19.

      (3)  Регламент (ЕС) № 36/2012 на Съвета от 18 януари 2012 г. относно ограничителни мерки с оглед на положението в Сирия (ОВ L 16, 19.1.2012 г., стр. 1), Регламент за изпълнение (ЕС) № 55/2012 на Съвета от 23 януари 2012 г. за прилагане на член 33, параграф 1 от Регламент (ЕС) № 36/2012 относно ограничителните мерки с оглед на положението в Сирия (ОВ L 19, 24.1.2012 г., стр. 6), Решение за изпълнение 2012/37/ОВППС на Съвета от 23 януари 2012 г. за изпълнение на Решение 2011/782/ОВППС относно ограничителни мерки срещу Сирия (ОВ L 19, 24.1.2012 г., стр. 33).

      ПРИЛОЖЕНИЕ

         Списък на мерките, посочени в член 1

                  „6.

                  Продажбата, доставката, трансферът или износът, извършвани пряко или непряко, на злато, ценни метали и диаманти, както е изброено по-долу, независимо дали те са с произход от Съюза или не, за правителството на Сирия, за нейните публични органи, корпорации или агенции, за Централната банка на Сирия или за лица, образувания или органи, които действат от тяхно име или по тяхно указание, или за образувания или органи, притежавани или контролирани от тях;

                  7.

                  Покупката, вносът или транспортът, пряко или непряко, на злато, ценни метали и диаманти, както е изброено по-долу, независимо дали съответното изделие е с произход от Сирия или не, от правителството на Сирия, от нейните публични органи, корпорации или агенции, от Централната банка на Сирия или от лица, образувания или органи, които действат от тяхно име или по тяхно указание, или от образувания или органи, притежавани или контролирани от тях; както и

                  8.

                  Предоставянето, пряко или непряко, на техническа помощ или брокерски услуги, финансиране или финансова помощ, свързани със стоките, посочени в точки 6 и 7, на правителството на Сирия, на нейните публични органи, корпорации или агенции, на Централната банка на Сирия или на лица, образувания или органи, които действат от тяхно име или по тяхно указание, или на образувания или органи, притежавани или контролирани от тях.

            Златото, ценните метали и диамантите, посочени в настоящото приложение, са:

                     Код по ХС

                     Описание

                  7102

                  Диаманти, дори обработени, но немонтирани, нито обковани.

                  7106

                  Сребро (включително позлатеното сребро и платинираното сребро), в необработени или полуобработени форми или на прах.

                  7108

                  Злато (включително платинираното злато) в необработени или полуобработени форми или на прах.

                  7109

                  Плакета или дублета от злато върху неблагородни метали или върху сребро, в необработени или полуобработени форми.

                  7110

                  Платина в необработени или полуобработени форми или на прах.

                  7111

                  Плакета или дублета от платина върху неблагородни метали, върху сребро или върху злато, в необработени или полуобработени форми.

                  7112

                  Остатъци и отпадъци от благородни метали или от плакета или дублета от благородни метали; други остатъци и отпадъци, съдържащи благородни метали или съединения на благородни метали, от вида на тези, използвани главно за извличане на благородни метали.“


title: Решение на Комисията от 30 юли 1991 година относно създаване на Консултативен комитет по митническите въпроси и непрякото данъчно облагане

text:
Важна правна забележка

|

31991D0453

Официален вестник n° L 241 , 30/08/1991 стр. 0043 - 0045 специално финландско издание: глава 2 том 8 стр. 0090  специално шведско издание: глава 2 том 8 стр. 0090  специално чешко издание глава 02 том 04 стр. 220  - 222 специално испанско издание глава 02 том 04 стр. 220  - 222 специално унгарско издание глава 02 том 04 стр. 220  - 222 специално литвийско издание глава 02 том 04 стр. 220  - 222 LV.ES глава 02 том 04 стр. 220  - 222 MT.ES глава 02 том 04 стр. 220  - 222 PL.ES глава 02 том 04 стр. 220  - 222 SK.ES глава 02 том 04 стр. 220  - 222 специално словенско издание глава 02 том 04 стр. 220  - 222

		19910730Решение на Комисиятаот 30 юли 1991 годинаотносно създаване на Консултативен комитет по митническите въпроси и непрякото данъчно облагане(91/453/ЕИО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като има предвид, че за да бъдат получавани становищата на професионалните среди и на потребителите по въпроси, възникнали във връзка с функционирането на митническия съюз, Комисията с Решение 73/351/ЕИО [1], изменено с Решение 86/565/ЕИО [2], създаде Консултативен комитет по митническите въпроси;като има предвид, че не съществува никакво институционализирано представителство на професионални интереси по въпросите на непрякото данъчно облагане и че следва заинтересованите страни в тази област да бъдат по-широко консултирани;като има предвид, че опитът показа, че структурата и функционирането на съществуващия Консултативен комитет трябва да бъдат преработени, за да може той по-успешно да се съсредоточи върху теми, засягащи митническата и данъчна политика на Общността, каквито самите Комисия и Комитет желаят да бъдат по-задълбочено разработвани;като има предвид, че има основания да бъде създаден Консултативен комитет по митническите въпроси и непрякото данъчно облагане, в чиито цели да намерят отражение тези нови дадености;като има предвид, че процедурният правилник на този комитет следва да се основава на придобития опит,РЕШИ:Член 1Към Комисията се създава Консултативен комитет по митническите въпроси и непрякото данъчно облагане, наричан по-долу "комитетът".Той е съставен от представители на следните икономически категории: промишленост, земеделие и рибарство, търговия, транспорт, застрахователно и банково дело, митнически агенти (включително транспортни експедитори), туризъм, заетостта, потребители и малки и средни предприятия.Член 2Комитетът предоставя на Комисията становища по всички въпроси, свързани с митническата политика, с данък добавена стойност (ДДС) и с акцизите, било по искане от страна на Комисията, било по своя собствена инициатива.Член 31. Комитетът има деветнайсет члена.2. Местата се разпределят, както следва:- три за представители на промишлеността,- две за представители на земеделието и риболова,- две за представители на търговски организации,- две за представители на търговските и промишлени камари,- две за представители на транспорта,- едно за представител на банковото дело и застрахователни организации,- две за представители на митнически агенти (включително транспортните експедитори),- едно за представител на туристически организации,- едно за представител по заетостта,- две за представители на потребители,- едно за представител на малки и средни предприятия.Член 4Членовете на комитета се назначават от Комисията.За всяко от местата, които са им отпуснати, професионалните организации или организациите на потребители, които са най-представителни за дейностите, засегнати от митническите и данъчни проблеми и които са образувани на равнището на Общността или на международно равнище, предлагат на Комисията двама кандидати от различни националности на държави-членки на Общността.Член 5За всеки от членовете на комитета се назначава заместник по начина, посочен в член 4.Без да се накърнява член 9, заместниците присъстват на заседанията на комитета и участват в неговата работа само в случаи, когато членовете на комитета, които заместват, са възпрепятствани.Член 6Мандатът на членовете на комитета е три години. Този срок може да се възобнови.След изтичането на тригодишния период членовете на комитета продължават да изпълняват функциите си, докато не бъдат заместени или докато мандатът им не бъде подновен.Мандатът на член на комитета може да приключи преди края на тригодишния период при оставка, прекратяване на принадлежността към организацията, която членът представлява, или при смърт. Възможно е също така мандатът на даден член да бъде прекратен, ако организацията която е представила неговата кандидатура, изиска заместването му.Тогава той бива заместен за останалата част от мандата си съобразно процедурата, предвидена в член 4.Членовете не получават възнаграждение за своята служба.Член 7Списъкът на членовете на комитета и техните заместници се публикува за информация от Комисията в Официален вестник на Европейските общности.Член 8Комитетът избира за срок от три години председател и двама заместник-председатели. Изборът се извършва с мнозинство от две трети от присъстващите членове. Избраните членове образуват бюрото на Комитета.Комитетът може със същото мнозинство да присъединява и други членове към бюрото.Бюрото подготвя и организира работата на Комитета.Член 9Комитетът или службите на Комисията могат да поканят за участие в неговата работа в качеството му на експерт всяко лице, притежаващо особено голяма компетенция по даден въпрос, вписан в дневния ред.Експертите участват в разискванията само по въпросите, наложили тяхното присъствие.Член 10Комитетът може да образува работни групи.Член 111. Комитетът заседава в седалището на Комисията, след като бъде свикан от нея. Бюрото се събира, след като бъде свикано от председателя в съгласие с Комисията.2. Представителите на заинтересованите служби от Комисията участват в заседанията на Комитета, на бюрото и на работните групи.3. Комисията осигурява секретариата на Комитета, на бюрото и на работните групи.Член 12Разискванията на Комитета не са последвани от гласуване.Когато поиска становището на Комитета, Комисията може да определи срок, в който това становище да бъде представено.Заеманите гледни точки, представяни от представителите на различните категории, се записват в протокол, който се предава на Комисията.В случай, че по исканото становище бъде постигнато единодушно съгласие в Комитета, той изготвя общи заключения, които се прилагат към протокола.Член 13Членовете на Комитета се задължават да не разпространяват сведенията, които са получили в хода на работата на Комитета или на работните групи, когато Комисията ги информира, че исканото становище или поставеният въпрос засягат материя от поверителен характер.В такъв случай само членовете на Комитета и представителите на съответните служби на Комисията присъстват на заседанията.Член 14Решение 73/351/ЕИО се отменя.Член 15Настоящото решение влиза в сила на 30 юли 1991 г.Съставено в Брюксел на 30 юли 1991 година.За КомисиятаChristiane ScrivenerЧлен на Комисията[1] ОВ L 321, 22.11.1973 г., стр. 37.[2] ОВ L 331, 25.11.1986 г., стр. 18.--------------------------------------------------


title: Решение на Комисията от 10 април 1996 година относно реорганизацията на Съвместния изследователски център

text:
Важна правна забележка

|

31996D0282

Официален вестник n° L 107 , 30/04/1996 стр. 0012 - 0015 специално чешко издание глава 12 том 01 стр. 299  - 302 специално испанско издание глава 12 том 01 стр. 299  - 302 специално унгарско издание глава 12 том 01 стр. 299  - 302 специално литвийско издание глава 12 том 01 стр. 299  - 302 LV.ES глава 12 том 01 стр. 299  - 302 MT.ES глава 12 том 01 стр. 299  - 302 PL.ES глава 12 том 01 стр. 299  - 302 SK.ES глава 12 том 01 стр. 299  - 302 специално словенско издание глава 12 том 01 стр. 299  - 302

		19960410Решение на Комисиятаот 10 април 1996 годинаотносно реорганизацията на Съвместния изследователски център(96/282/Евратом)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност за атомна енергия, и по-специално членове 8 и 131, параграф 2 от него,като взе предвид становището на Управителния съвет на Съвместния изследователски център,като има предвид, че Съвместният изследователски център (СИЦ) съгласно Решение 85/593/Евратом на Комисията от 20 ноември 1985 г. относно реорганизирането на Съвместния център за изследвания [1], последно изменен с Решение 93/95/Евратом [2] и с Решение 94/809/Евратом [3], се сдоби със структура, която е подходяща за възложените му задачи;като има предвид, че структурата се променя, когато Комисията счете това за необходимо, с цел да бъде осигурена оптимална ефикасност на дейностите на СИЦ и пълно съответствие на последния с приоритетите на Комисията;като има предвид, че Комисията е решила на 16 януари 1996 г. СИЦ да стане независима Генерална дирекция на Комисията, с цел да му повери необходимата независимост на управлението за правилното изпълнение на неговите задачи;като има предвид, че Решение 85/593/Евратом с неговите изменения следва да бъдат отменени с настоящото решение,РЕШИ:Член 1Съвместният изследователски център, наричан по-долу "СИЦ", се състои от предприятия, създадени от Комисията за изпълнението на програмите за изследвания на Общността и другите задачи, поверени му от Комисията.Член 2Органите на СИЦ са:- генерален директор,- управителен съвет,- научен комитет,Член 3СИЦ е поставен под ръководството на генералния директор, назначен от Комисията. Генералният директор и част от службите на негово пряко подчинение се намират в Брюксел.Генералният директор взима всички необходими мерки за ефикасното функциониране на СИЦ в рамките на регламентите в сила и на предоставената му власт.В съответствие с описаните по-долу процедури, генералният директор:- подготвя проектопрограми за различните области от дейността на СИЦ, като посочва финансовите им аспекти, които да се представят на Комисията,- установява стратегия за СИЦ, най-вече що се отнася до конкурентните дейности, и взима подходящите мерки, за да осигури тяхното изпълнение,- преговаря и сключва договори за изследвания с трети страни,- отговаря за изпълнението на програмите и за финансовото управление,- определя вътрешната организация на СИЦ, като взема предвид по-специално изискванията на бюджета,- в рамките на предоставените му правомощия упражнява правомощията, които са дадени на назначаващата власт от Правилника за длъжностните лица и на властта, упълномощена да сключва договори по Условията за работа на другите служители.Член 41. Създава се управителен съвет на СИЦ. Той се състои от следните членове:a) висш представител от всяка държава-членка, назначен от Комисията въз основа на предложените кандидати от властите на въпросната държава;б) председател, избран от представителите на държавите-членки, посочени в буква а).Всички членове се назначават за три години, а мандатът им подлежи на подновяване.2. Управителният съвет подпомага генералния директор и дава становища, които представя на Комисията, по въпроси, свързани с:- ролята на СИЦ в рамките на стратегията за изследвания и технологично развитие на Общността,- научно-техническото и финансово управление на СИЦ и изпълнението на възложените му задачи.Що се отнася до въпросите, поверени на генералния директор от Комисията, и във връзка с всички въпроси, които се отнасят в частност до управителния съвет, генералният директор изисква становището на управителния съвет по неговите предложения преди те да бъдат приложени.Предварителното становище на управителния съвет е необходимо за всеки въпрос, представен за решаване от Комисията.Управителният съвет се занимава по-специално с:i) предложенията за изпълнение на специфични програми от СИЦ, както и предложенията за други нови задачи, които да бъдат възложени на СИЦ;ii) подготовката на многогодишното стратегическо планиране, обхващащо всички дейности на СИЦ, и всяка година, не по-късно от 31 декември, съответния годишен работен план, посочващ целите на всяка работна програма за следващата година, и включващ кратко описание на програмата с ключови дати, научни позовавания и прогнозни разходи;iii) продължаването на специфичните програми за изследвания и технологично развитие на СИЦ:- тяхното изпълнение, като се обръща особено внимание на съответствието им с нуждите на Общността,- кохерентността на тяхното развитие със специфичните програми за непряко действие съгласно рамковите програми; за тази цел управителният съвет ще организира веднъж годишно обмен на възгледи със съответните програмни комитети,- някои евентуални техни приспособявания;iv) продължаването на отношенията с другите служби на Комисията и с трети страни, основани на принципа клиент/предприемач;v) стратегията за конкурентните дейности на СИЦ и тяхното продължаване;vi) формулирането на предложения за годишният бюджет на СИЦ и мониторинга на неговото изпълнение;vii) - организацията на СИЦ,- финансовото му управление,- важните инвестиции,- изпълнението на изследователските му дейности,- оценяването от последния чрез "групи за посещение", състоящи се от независими експерти и следването на техните препоръки;viii) политиката за персонала с особен акцент върху:- формулирането на предложения, отнасящи се до политиката за персонала на СИЦ,- аспектите, свързани с мобилността на персонала и обмен на научен и технически персонал с публични и частни органи в държавите-членки;ix) назначаването и продължаването или прекратяването на функциите на висшия персонал на СИЦ.3. Управителният съвет дава становища въз основа на мнозинството, изисквано по член 118, параграф 2 от Договора за Европейската общност за атомна енергия (ЕОАЕ), като гласовете са претеглени в съответствие с тази разпоредба. Председателят не гласува.Комисията взима предвид предимно становищата, дадени от управителния съвет. При липса на становище от управителния съвет за предложение от генералния директор въпросът се отнася до Комисията, която взема решение по него. Управителният съвет бива информиран за решението на Комисията. Съветът незабавно бива информиран ако решението не съответства със становището на управителния съвет. Той също така бива информиран за основанията на решението.Ако Комисията не приема становище, дадено от управителния съвет по въпроси, изискващи решение от Комисията, прилагането на мерки свързани с такива въпроси се отлага с един месец; през този месец тези въпроси трябва да бъдат отнесени отново до управителния съвет и се изисква ново становище. При получаване на това становище или в края на въпросния месец, Комисията взема окончателно решение и информира управителния съвет за това. Ако Комисията не е в състояние да приеме становището на управителния съвет, тя незабавно информира Съвета за решението си и за основанията за това решение. Комисията държи управителния съвет в течение за решения си, свързани със СИЦ по отношение на всички въпроси, за които управителният съвет е дал становище.Управителният съвет може посредством Комисията да представя служебно становища на Съвета и на Европейския парламент по всички въпроси, свързани със СИЦ.4. Управителният съвет представя забележките си по годишния управленски доклад, изготвен от генералния директор. Тези забележки, заедно с годишния управленски доклад, одобрен от Комисията, се изпращат на Съвета и на Европейския парламент.Управителният съвет съветва генералния директор по отношение на организацията за оценката на изпълнените от СИЦ задачи във връзка както с научните и технически резултати, така и с административното и финансово управление на Центъра; той дава също съвети относно избора на независими експерти, поканени да участват в тази оценка. Управителният съвет представя собствените си коментари по резултатите от тези оценки.5. Управителният съвет се събира поне четири пъти годишно.Управителният съвет изготвя свой процедурен правилник, включително и правила, отнасящи се до организацията на неговата работа.СИЦ осигурява секретариата на управителния съвет и му предоставя всяка информация, от която може да има нужда.Член 5Научен комитет на СИЦ е съставен, за да подпомага генералния директор.Една втора от научния комитет се състои от членове, избрани от генералния директор измежду ръководителите на основните единици или на проекти и висшия научен персонал, а другата половина се състои от представители на научния и технически персонал, избрани от персонала.Научният комитет редовно е консултиран от генералния директор по всички въпроси от научно и техническо естество, свързани с дейностите на СИЦ. В тази връзка той взима по-специално участие в подготовката на проектопрограмите.Член 61. Като взема предвид общата политика, приета от Съвета и от Европейския парламент, и въз основа на общите насоки, дадени от Комисията, генералният директор подготвя проектопрограмите за областите на дейност на СИЦ.2. Управителният съвет се консултира по проектопрограмите.3. Комисията проучва проектопрограмите в светлината на общите политики на Общността и взима предвид бюджетното положение на последната. Тя приема предложения съгласно разпоредбите на Договора и ги представя на Съвета.Член 71. Генералният директор е отговорен за правилното изпълнение на възложените на СИЦ проектопрограми. Той насочва със своите решения дейностите на институтите и службите, и по-специално избира измежду алтернативните методи за изпълнението на целите на програмите.2. Той предоставя на Комисията цялата информация, от която тя се нуждае за изготвянето на докладите, изисквани по член 11 от Договора за Евратом.3. Генералният директор гарантира, ако е необходимо, че последователните програми са правилно координирани и взаимно свързани по време на изпълнението и подготовката, като отчита по-специално научната и индустриална инфраструктура на СИЦ. Генералният директор подготвя преразглеждане на програмите, което се осъществява на всеки две години.Член 81. Всяка година главният директор прави оценка за разходите, необходими за изпълнението на програмите, за да даде възможност да се изготви съответната част от предварителния проектобюджет на Общностите. Тази оценка включва прогноза за приходите и разходите по отношение на извършената работа от СИЦ по отношение на конкурентните дейности.Разпоредбите на член 6 се прилагат mutatis mutandis за подготвянето на предварителните проектобюджети за изследователските дейности.2. Генералният директор одобрява разходите на СИЦ; той подписва платежните нареждания и разписки; той сключва договори и разрешава трансферите на средства.3. Генералният директор представя на Комисията в края на финансовата година отчет за приходите и разходите за тази финансова година.4. Комисията назначава длъжностно лице, което да отговаря за контрола на ангажиментите и одобрението на разходите, както и за контрола на приходите.5. Комисията назначава счетоводител, който да отговаря за плащането на разходите и за получаването на приходите, както и за боравенето със средства и ценни книжа, за чието опазване е отговорен.Член 91. В рамките на делегираните му правомощия, генералният директор има такива правомощия над персонала, които са му дадени от назначаващата власт.2. Въпреки това по отношение на длъжностните лица и другите служители от категория А1 и А2 правомощията, предвидени в членове 29, 49, 50 и 51 и дял VI на правилника за длъжностните лица, се упражняват от Комисията по предложението на генералния директор.3. Генералният директор, от името на Комисията, предприема всички необходими мерки с цел да осигури сигурността на лицата и инсталациите, за които той е отговорен.Член 10Генералният директор може да прехвърля правомощията, които са му предоставени, на заместник генералния директор и на директорите.Съставено в Брюксел на 10 април 1996 година.За КомисиятаÉdith CressonЧлен на Комисията[1] ОВ L 373, 31.12.1985 г., стр. 6.[2] ОВ L 37, 13.2.1993 г., стр. 44.[3] ОВ L 330, 21.12.1994 г., стр. 64.--------------------------------------------------


title: 2011/812/ЕС: Решение на Съвета от 1 декември 2011 година за назначаване на член от Швеция и заместник-член от Швеция в Комитета на регионите

text:
               7.12.2011

               BG

               Официален вестник на Европейския съюз

               L 324/32

         РЕШЕНИЕ НА СЪВЕТА
   от 1 декември 2011 година
   за назначаване на член от Швеция и заместник-член от Швеция в Комитета на регионите
   (2011/812/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Швеция,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Kent JOHANSSON се освободи едно място за член на Комитета на регионите.

               (3)

               След назначаването на г-жа Ewa-May KARLSSON за член на Комитета на регионите ще се освободи едно място за заместник-член,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-жа Ewa-May KARLSSON, Ledamot i kommunfullmäktige, Vindelns kommun

                     и

               б)

               за заместник-член:

                           —

                           г-жа Carola GUNNARSSON, Ledamot i kommunfullmäktige, Sala kommun.

         Член 2
   Настоящото решение влиза в сила в деня на приемането му.

      Съставено в Брюксел на 1 декември 2011 година.

            За Съвета

            Председател

         W. KOSINIAK-KAMYSZ

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: 2010/247/ЕС: Решение на Съвета от 26 април 2010 година за назначаване на член и заместник-член от Полша в Комитета на регионите

text:
               1.5.2010

               BG

               Официален вестник на Европейския съюз

               L 110/30

         РЕШЕНИЕ НА СЪВЕТА
   от 26 април 2010 година
   за назначаване на член и заместник-член от Полша в Комитета на регионите
   (2010/247/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Полша,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС и Решение 2010/29/ЕС за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г. (1)

               (2)

               След изтичането на мандата на г-н Tadeusz WRONA, член на Комитета на регионите, се освободи едно място за член на Комитета на регионите. С назначаването на г-н Jan BRONŚ за член на Комитета на регионите се освободи едно място за заместник-член,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-н Jan BRONŚ, кмет на Oleśnica (промяна на мандата);

                     и

               б)

               за заместник-член:

                           —

                           г-н Zbigniew PODRAZA, кмет на Dąbrowa Górnicza.

         Член 2
   Настоящото решение поражда действие от деня на приемането му.

      Съставено в Люксембург на 26 април 2010 година.

            За Съвета

            Председател

         M. Á. MORATINOS

      (1)  ОВ L 348, 29.12.2009 г., стр. 22 и ОВ L 12, 19.1.2010 г., стр. 11.


Важна правна забележка

|

52007IP0151

Законодателна резолюция на Европейския парламент от 25 април 2007 г. относно създаването и определянето на компетенциите, състава и продължителността на мандата на временната комисия по изменение на климата

Официален вестник n° 074 E , 20/03/2008 стр. 0652 - 0653

		P6_TA(2007)0151Създаване на временна комисия по изменение на климатаЗаконодателна резолюция на Европейския парламент от 25 април 2007 г. относно създаването и определянето на компетенциите, състава и продължителността на мандата на временната комисия по изменение на климатаЕвропейският парламент,- като взе предвид член 175 от своя правилник,- като взе предвид решението на Председателския съвет от 19 април 2007 г., в което се прави предложение за създаване на временна комисия по изменение на климата и се определят нейните функции и състав,- като взе предвид спешната необходимост от приемане на конкретни мерки на всички равнища за справяне с изменението на климата и необходимостта политическите лидери да започнат този процес,- като взе предвид резолюциите на Европейския парламент относно изменението на климата, по-специално — резолюциите, приети на 16 ноември 2005 г. [1], 26 октомври 2006 г. [2] и 14 февруари 2007 г. [3],- като взе предвид необходимостта от събиране и съгласуване на становищата на различните заинтересовани комисии, за да може Европейският парламент да изиграе ключова роля за повишаване на осведомеността и поставянето на предизвикателството относно изменението на климата на едно от първите места в международния дневен ред,- като взе предвид необходимостта от организиране на съответните ѝ дейности и структури, по-специално като се разпределят необходимите допълнителни средства за адекватно разглеждане на този въпрос,1. Взема решение за създаване на временна комисия по изменение на климата, която има следните функции:а) формулиране на предложения относно бъдещата интегрирана политика на Европейския съюз в областта на изменението на климата и съгласуване на позицията на Европейския парламент относно международните преговори за политиката в областта на климата след 2012 г.;б) анализ и оценка на състоянието на въпросите относно изменението на климата и предложения за подходящи действия на всички равнища, придружени с оценка на финансовите последици и на цената на бездействието;в) съставяне на възможно най-пълен списък със скорошните постижения и перспективите на борбата с изменението на климата, за да се предостави на Парламента необходимият подробен анализ за тях, така че той да може да поеме своите политически отговорности;г) изучаване на правните, икономически, социални, геополитически и регионални последици и последиците по отношение на околната среда и общественото здраве вследствие на скорошните постижения и перспективите;д) анализ и оценка на досегашното прилагане на съответните актове на общностното законодателство;е) установяване с тази цел на подходящи контакти и организиране на изслушвания с парламентите и правителствата на държавите-членки и с трети страни, с европейските институции и с международни организации, както и с представители на научната общност, предприятията и гражданското общество, включително мрежите от местни и регионални органи;2. Взема решение, че компетенциите на постоянните комисии на Парламента, натоварени с приемането, последващите действия и прилагането на общностното законодателство по тази тема, остават непроменени, но временната комисия може да състави препоръки за предприемане на действия или инициативи;3. Взема решение, че продължителността на мандата на временната комисия ще бъде дванадесет месеца, считано от 10 май 2007 г., в края на който тя ще представи доклад на Парламента, съдържащ, при необходимост, препоръки за предприемане на действия или инициативи;4. Взема решение, че временната комисия ще се състои от 60 членове.[1] ОВ C 280 E, 18.11.2006 г., стр. 120.[2] Приети текстове на тази дата, P6_TA(2006)0460.[3] Приети текстове на тази дата, P6_TA(2007)0038.--------------------------------------------------


title: Решение 2010/424/ОВППС на Съвета от 26 юли 2010 година за изменение на Съвместно действие 2008/736/ОВППС относно Мисията за наблюдение на Европейския съюз в Грузия, EUMM Georgia

text:
               31.7.2010

               BG

               Официален вестник на Европейския съюз

               L 199/29

         РЕШЕНИЕ 2010/424/ОВППС НА СЪВЕТА
   от 26 юли 2010 година
   за изменение на Съвместно действие 2008/736/ОВППС относно Мисията за наблюдение на Европейския съюз в Грузия, EUMM Georgia
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 43, параграф 2 от него,
   като има предвид, че:

               (1)

               На 15 септември 2008 г. Съветът прие Съвместно действие 2008/736/ОВППС относно Мисията за наблюдение на Европейския съюз в Грузия, EUMM Gеorgiа (1).

               (2)

               Съвместно действие 2008/736/ОВППС беше удължено за последен път със Съвместно действие 2009/572/ОВППС (2) до 14 септември 2010 г. Референтната финансова сума, предвидена за покриване на разходите, свързани с мисията, до посочената дата, беше определена на 49 600 000 EUR. Референтната финансова сума следва да бъде увеличена с 2 500 000 EUR, за да се вземат предвид допълнителните оперативни нужди на мисията.

               (3)

               Съвместно действие 2008/736/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 14, параграф 1 от Съвместно действие 2008/736/ОВППС се заменя със следното:

      „1.   Референтната финансова сума, предназначена за покриване на разходите, свързани с мисията, е 52 100 000 EUR.“

   Член 2
   Настоящото решение влиза в сила в деня на приемането му.

      Съставено в Брюксел на 26 юли 2010 година.

            За Съвета

            Председател

         C. ASHTON

      (1)  ОВ L 248, 17.9.2008 г., стp. 26.

      (2)  ОВ L 197, 29.7.2009 г., стр. 110.


title: Решение на Надзорния орган на ЕАСТ № 387/06/COL от 13 декември 2006 година за изменение на Решение № 195/04/COL на Надзорния орган на ЕАСТ относно разпоредбите за прилагане съгласно част II, член 27 от протокол 3 към Споразумението между държавите от ЕАСТ за създаване на надзорен орган и съд относно стандартните формуляри за уведомление за помощи

text:
               11.6.2009

               BG

               Официален вестник на Европейския съюз

               L 148/35

      РЕШЕНИЕ НА НАДЗОРНИЯ ОРГАН НА ЕАСТ
   № 387/06/COL
   от 13 декември 2006 година
   за изменение на Решение № 195/04/COL на Надзорния орган на ЕАСТ относно разпоредбите за прилагане съгласно част II, член 27 от протокол 3 към Споразумението между държавите от ЕАСТ за създаване на надзорен орган и съд относно стандартните формуляри за уведомление за помощи
   НАДЗОРНИЯТ ОРГАН НА ЕАСТ,
   КАТО ВЗЕ ПРЕДВИД Споразумението за Европейското икономическо пространство (1), и по-специално членове от 61 до 63 и протокол 26 към него,
   КАТО ВЗЕ ПРЕДВИД Споразумението между държавите от ЕАСТ за създаване на надзорен орган и съд (2), и по-специално част II, член 27 от протокол 3 към Споразумението за надзор и съд,
   КАТО ИМА ПРЕДВИД, че на 14 юли 2004 г. Надзорният орган на ЕАСТ прие Решение № 195/04/COL относно разпоредбите за прилагане съгласно част II, членове от 27 до 29 от протокол 3 към Споразумението за надзор и съд (3),
   КАТО ИМА ПРЕДВИД, че с Решение № 195/04/COL на Надзорния орган на ЕАСТ беше определен задължителен подробен формуляр за уведомление за държавна помощ,
   КАТО ИМА ПРЕДВИД, че Надзорният орган на ЕАСТ прие нови насоки за националната регионална помощ за периода от 2007 до 2013 г. (4), които ще бъдат приложими за всички регионални помощи, отпускани след 31 декември 2006 г.,
   КАТО ИМА ПРЕДВИД, че като следствие от приемането на новите Насоки на Общността за националната регионална помощ за периода от 2007 до 2013 г. (5) Европейската комисия е променила части от формуляра за уведомление (6),
   КАТО ИМА ПРЕДВИД, че след приемането от Надзорния орган на ЕАСТ на нови насоки за националната регионална помощ за периода от 2007 до 2013 г. е необходимо да се променят части от формуляра за уведомление в Решение № 195/04/COL,
   СЛЕД КОНСУЛТИРАНЕ на Консултативния комитет по държавните помощи с писмо от 21 ноември 2006 г. относно основанието на част II, член 29 от протокол 3 към Споразумението за надзор и съд,
   ПРИЕ НАСТОЯЩОТО РЕШЕНИЕ:
   Член 1
   Приложение I към Решение № 195/04/COL на Надзорния орган на ЕАСТ се изменя съгласно приложението към настоящото решение.
   Член 2
   Адресати на настоящото решение са Република Исландия, Княжество Лихтенщайн и Кралство Норвегия.
   Член 3
   Настоящото решение влиза в сила в деня, следващ датата на приемането му от Органа.
   Член 4
   Текстът на решението на английски език е автентичен.

      Съставено в Брюксел на 13 декември 2006 година.

            За Надзорния орган на ЕАСТ

         Bjørn T. GRYDELAND

            Председател

         Kristján Andri STEFÁNSSON

            Член на колегията

      (1)  Наричано по-долу „Споразумение за ЕИП“.

      (2)  Наричано по-долу „Споразумение за надзор и съд“.

      (3)  ОВ L 139, 25.5.2006 г., стр. 37 и притурка за ЕИП № 26, 25.5.2006 г., стр. 1.

      (4)  Решение № 85/06/COL на Надзорния орган на ЕАСТ от 6 април 2006 г., все още непубликувано в Официален вестник. Глава 25Б от Насоките за държавната помощ съответства на съобщение на Комисията — Насоки за националната регионална помощ за 2007—2013 г. (ОВ C 54, 4.3.2006 г., стр. 13).

      (5)  Вж. бележка под линия 4.

      (6)  Регламент (ЕО) № 1627/2006 на Комисията от 24 октомври 2006 г. за изменение на Регламент (ЕО) № 794/2004 относно стандартните формуляри за уведомление за помощи (ОВ L 302, 1.11.2006 г., стр. 10).

      ПРИЛОЖЕНИЕ